BBC Hausa - Hotuna da Bidiyo - Zanga zangar kasar Girka
An sabunta: 7 ga Mayu, 2010 - An wallafa a 12:23 GMT
Zanga zangar kasar Girka
Tashin hankali ya barke a Athens babban birnin kasar girka a lokacin da dubban mutane suka bazama kan tituna don nuna adawa da shirin tsuke bakin aljihun gwamnati.
Taho mu gama tsakanin masu zanga zanga da 'yan sanda ta auku ne a lokacin wani yajin aikin gama gari da ya tsayar da al'amura cik a kasar.
Masu zanga zanga sun yi amfani da duwatu, da bam din da aka hada man fetur wajen kai hare-hare a kan 'yan sanda.
Wasu masu zanga-zangar sun yi yunkuri afka wa majalisar dokokin kasar, amma 'yan sandar kwantar da tarzoma sun kora su baya.
'Yan sanda sun yi amfani da hayaki mai sa hawaye wajen kora masu zanga zangar yayin da suka durfafo ginin.
An dai gudanar da jerin gwano a sauran biranen kasar ta Girka, kamar wannan da aka gudanar a garin Thessaloniki, yayinda ma'akatan gwamnati suka bayyana fushinsu da shirin tsuke bakin aljihun gwamnati.
zanga zangar dai ta zo ne a dai-dai lokacin da ake gudanar da yajin aiki na uku a cikin watanni, abin da ya janyo dakatar da zirga zirgar ababen hawa.